# Vadlīnijas promocijas darba kopsavilkuma iesniegšanai apgādā

(ja darbu drukāšanai sagatavo pats doktora grāda pretendents)

## Iekšlapas

Promocijas darba kopsavilkuma vēlamais apjoms ir no 40 līdz 60 lp. (40 000–60 000 zīmes ar atstarpi).

Promocijas darba kopsavilkumam ir jābūt latviešu valodā, un tas jāiesniedz arī kādā no svešvalodām. Valodas izvēli nosaka promocijas darba specifika, un to nosaka pretendents kopā ar promocijas padomi, kurā plānots aizstāvēt promocijas darbu. Kopsavilkumi dažādās valodās ir ar vienu un to pašu saturu.

Kopsavilkumu latviešu valodā un svešvalodā var publicēt kā vienu bukletu vai kā divus atsevišķus bukletus. Ja vienā bukletā iekļauj gan latviešu valodā, gan svešvalodā rakstītu kopsavilkumu, tad uz vāka var rakstīt darba nosaukumu gan latviešu valodā, gan atbilstošajā svešvalodā, bet titullapas veido atsevišķi katrai darba valodai, turklāt literatūras sarakstu iekļauj tikai vienu reizi bukleta beigās.

Satura rādītājam jāparedz vieta jau darba sākumā. To ģenerē pēdējo, kad viss jau ir salikts pa vietām, lai būtu precīzas lappušu norādes.

Kopsavilkumu drukāšanai gatavo A5 formātā *Times New Roman* burtveidolā. Pamattekstu raksta ne mazāku par 10 punk­tiem. Tabulu un attēlu tekstu raksta ne mazāku par 8 punktiem. Lappušu izkārtojums: spoguļpiemales *(Mirror margins)*. Teksta lapas iekšējā piemale ir 20 mm, pārējās piemales – 15 mm. (Varat izmantot šī dokumenta veidni.)

Lappušu skaitīšanu sāk ar darba titullapu, uz tās numuru neraksta. Lappušu numurus neraksta arī uz anotāciju un satura lapām, lai gan kopējā lappušu skaitā tās ietilpst. Lappuses numuru raksta lappuses apakšā lapas vidū ar arābu cipariem vai arī ievēro nozarei specifisko stilu (numerācijas stilu ievēro vienotu visā promocijas kopsavilkumā). Ja kopsavilkums latviešu un angļu valodā ir vienā bukletā, angļu daļas titullapai ir jāsākas nepāra lappusē. Ja iepriekšējā daļa beidzas nepāra lappusē, jāpievieno viena tukša nenumurēta lappuse.

Nodaļas un apakšnodaļas numurē ar arābu cipariem. Numurus nepiešķir šādām promocijas darba nodaļām: Saturs, Vispārīgais darba raksturojums un Literatūras saraksts.

Tabulas, attēli un formulas parasti atrodas centrēti, pēc iespējas tuvāk tai vietai, kur tie ir minēti tekstā. Ja tabula vai attēls aizņem visu lappusi, tam jāatbilst teksta bloka lielumam (jāsa­glabā piemaļu lielums). Tabulu un attēlu numerācija var būt augošā kārtībā vai atbilstoši nodaļu numerācijai, bet nedrīkst būt divas tabulas vai divi attēli ar vienādu numuru

Titullapas un pasītes lapas noformējuma paraugi latviešu un angļu valodā pievienoti *Word* dokumentos (Tituls-Pasite\_1-2.lpp\_LV.docx; Tituls-Pasite\_1-2.lpp\_EN.docx)

## Vāks

Vāks tiks gatavots pēc izstrādāta LU vienota stila. Autoram tikai darba pieteikuma veidlapā jānorāda, kādā krāsā tas vēlas redzēt vāka dizaina mainīgo daļu.